CHO เก็งงบฯ Q1/61 เทิร์นอะราวด์ หลังบุ๊คกำไรเมล์ NGV ล็อตแรก
CHO เก็งงบฯ Q1/61 เทิร์นอะราวด์ หลังบุ๊กกำไรเมล์ NGV ล็อตแรก ฟาก ผู้บริหาร มั่นใจผลงานปี 61 พลิกกลับมามีกำไร ตามรายได้คาดแตะ 3 พันลบ.
8 ม.ค. 2561

สืบเนื่องจากกลุ่มร่วมงานระหว่าง CHO และบริษัท สแกนอินเตอร์ จำกัด (มหาชน) หรือ SCN ลงนามในสัญญาการซื้อขายรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรถโดยสาร จำนวน 489 คัน กับองค์การขนส่งมวลชนกรุงเทพ (ขสมก.) ทั้งนี้มั่นใจว่าจะส่งมอบงานล็อตแรกจำนวน 100 คัน ภายในเดือนมี.ค.61 และจะส่งมอบได้ครบตามสัญญาภายในเดือนมิ.ย.61
ด้าน นายนิติธร ดีอำไพ รองประธานเจ้าหน้าที่บริหารการเงิน CHO คาดว่าผลการดำเนินงานปี 61 จะพลิกกลับมามีกำไร ตามรายได้ที่คาดว่าจะแตะ 3,000 ล้านบาท เพิ่มขึ้นจากราว 1,500 ล้านบาทในปี 60 ตามปริมาณงานในมือ (backlog) เพิ่มขึ้น จากปัจจุบันมีอยู่ 2,300 ล้านบาท
รวมทั้งกลุ่มร่วมทำงาน SCN-CHO ซึ่งประกอบด้วยบริษัท ได้งานจัดหารถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน รอบใหม่มูลค่า 4,261 ล้านบาท
โดยแบ่งเป็นวงเงินจัดหารถโดยสารปรับอากาศใช้ NGV จำนวน ประมาณ 1,891 ล้านบาท ซึ่งจะรับรู้ฝ่ายละครึ่งหนึ่งกับ SCN โดยจะส่งมอบในช่วงเดือน ม.ค.-พ.ค. 61 ส่วนที่เหลือเป็นวงเงินว่าจ้างซ่อมแซมและบำรุงรักษาตลอดระยะเวลา 10 ปี จำนวน 2,370 ล้านบาท
ด้าน นายสุรเดช ทวีแสงสกุลไทย ประธานเจ้าหน้าที่บริหาร CHO เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ เมื่อวันที่ 22 ธ.ค.60 ว่า บริษัทจะรับรู้รายได้จากการส่งรถเมล์ NGV ล็อตแรก จำนวน 100 คัน หลังวันลงนามสัญญา 90 วัน โดยบริษัทจะสามารถบันทึกรายได้ มูลค่า 380 ล้านบาท ได้ภายในช่วงไตรมาส 1/61 
สำหรับการร่วมทุนระหว่างบริษัท กับบริษัท สแกน อินเตอร์ จำกัด (มหาชน) หรือ SCN นั้น จะแบ่งสัดส่วนกำไรกันในอัตรา 50:50 โดยทาง SCN มีความเชี่ยวชาญในด้านเครื่องยนต์ NGV รวมถึงอุปกรณ์ NGV อยู่แล้ว ซึ่งเป็นผลดีแก่บริษัทในการช่วยลดต้นทุนในเรื่องการซ่อมบำรุง
ขณะเดียวกัน “แหล่งข่าวรายหนึ่ง” เปิดเผยกับ “ข่าวหุ้นธุรกิจออนไลน์” ว่า แนวโน้มผลการดำเนินการในไตรมาส 1/61 ของ CHO จะสามารถกลับมาฟื้นตัวได้ เนื่องจากช่วงปี 58 บริษัทได้ตั้งสำรองการผลิตโครงการประกอบรถโดยสาร NGV ไว้แล้ว ดังนั้น เมื่อบริษัทได้ส่งมอบรถเมล์ NGV ล็อตแรกจำนวน 100 คันให้กับขสมก. จะทำให้บริษัทสามารถบันทึกกำไรกลับมาได้เต็มจำนวน
 
ส่วนราคาหุ้น CHO ปิดตลาดวานนี้ (8 ม.ค.) อยู่ที่ 2 บาท บวก 0.23 บาท หรือ 12.99% ด้วยมูลค่าซื้อขาย 262.23 ล้านบาท